വാട്ടര് അതോറിട്ടി ജീവനക്കാരന്റെ ആത്മഹത്യ: ബന്ധുക്കളുടെ മൊഴിയെടുത്തു കൊല്ലം: വാട്ടര് അതോറിട്ടി ജീവനക്കാരന് ആശ്രാമം കൃഷ്ണായനത്തില് എസ്.പി. ദിലീഷ് ജീവനൊടുക്കിയ സംഭവത്തില് ഈസ്റ്റ് പൊലീസ് ബന്ധുക്കളുടെ മൊഴിയെടുത്തു. ഇന്നലെ ആശ്രാമത്തെ വീട്ടിലെത്തി ഭാര്യ ശ്രീജ, മക്കളായ കൃഷ്ണദേവ്, ആദിത്വദേവ്, മാതാവ് ലീല എന്നിവരുടെ മൊഴിയാണ് രേഖപ്പെടുത്തിയത്. ആത്മഹത്യാക്കുറിപ്പില് പരാമര്ശിച്ചിട്ടുള്ള ജലഭവനിലെ രണ്ട് ജീവനക്കാരുടെ പീഡനങ്ങള് പലതവണ ദിലീഷ് വിഷമത്തോടെ പങ്കുവച്ചിട്ടുള്ളതായി കുടുംബാംഗങ്ങള് പൊലീസിനോട് പറഞ്ഞു. തനിക്ക് ജീവനുണ്ടെങ്കില് ദിലീഷിന് മറ്റൊരിടത്തേക്ക് സ്ഥലം മാറ്റം കിട്ടാന് അനുവദിക്കില്ലെന്നും ഒരു ജീവനക്കാരന് പറഞ്ഞിരുന്നു. സ്ഥലം മാറ്റത്തിന്റെ ക്യൂ ലിസ്റ്റില് ദിലീഷിന്റെ പേരുണ്ടായിരുന്നു. രണ്ടാമതിറങ്ങിയ പട്ടികയില് പേര് ഒഴിവാക്കപ്പെട്ടപ്പോള് ഈ ജീവനക്കാരന് മറ്റ് ചില ജീവനക്കാര്ക്ക് പാര്ട്ടി നടത്തി. കോണ്ഗ്രസ് അനുകൂല സര്വീസ് സംഘടനാ നേതാവായിരുന്നിട്ടും ഭരണാനുകൂല സംഘടനാ നേതാക്കള് ഇടപെട്ടാണ് ദിലീഷിന് കൊല്ലത്തേക്ക് സ്ഥലം മാറ്റം നല്കിയത്. ഓഫീസിലെ പ്രശ്നങ്ങള് ചൂണ്ടിക്കാട്ടിയപ്പോള് ഇടപെടാന് തയ്യാറാകാതെ അവധിയില് പ്രവേശിക്കാന് ചില ഉന്നത ഉദ്യോഗസ്ഥര് മനസാക്ഷിയില്ലാതെ പറഞ്ഞതായും ബന്ധുക്കള് മൊഴി നല്കി. ഉത്തരവാദികളെ അറസ്റ്റ് ചെയ്യണം: ബിന്ദുകൃഷ്ണ ഉദ്യോഗസ്ഥ പീഡനം മൂലം ആത്മഹത്യ ചെയ്ത വാട്ടര് അതോറിട്ടി ജീവനക്കാരനും ഐ.എന്.ടി.യു.സി ഭാരവാഹിയുമായിരുന്ന ദിലീഷിന്റെ മരണത്തിന് ഉത്തരവാദികളായവര്ക്കെതിരെ കേസെടുത്ത് അറസ്റ്റ് ചെയ്യണമെന്ന് ഡി.സി.സി പ്രസിഡന്റ് ബിന്ദുകൃഷ്ണ പറഞ്ഞു. ദിലീഷ് ആത്മഹത്യ ചെയ്തിട്ട് അഞ്ച് ദിവസം പിന്നിടുമ്ബോഴും യാതൊരു നടപടിയും പൊലീസ് സ്വീകരിക്കാത്തത് വേദനാജനകമാണ്. ദിലീഷിന്റെ ആത്മഹത്യാക്കുറിപ്പില് പരാമര്ശിക്കുന്ന ഉദ്യോഗസ്ഥരുടെ ട്രേഡ് യൂണിയന് രാഷ്ട്രീയ ബന്ധമാണ് പൊലീസിനെ പിന്നോട്ട് വലിക്കുന്നത്. ദിലീഷിന്റെ കുടുംബത്തിന് നീതി ലഭിക്കുന്നതിനായി അടിയന്തര നടപടികള് സ്വീകരിക്കാന് പൊലീസ് തയ്യാറാകണമെന്നും ബിന്ദുകൃഷ്ണ പറഞ്ഞു.